Document ID: 32014R1357

REGOLAMENT TAL-KUMMISSJONI (UE) Nru 1357/2014
tat-18 ta' Diċembru 2014
li jieħu post l-Anness III tad-Direttiva 2008/98/KE tal-Parlament Ewropew u tal-Kunsill dwar l-iskart u li jħassar ċertu Direttivi
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/98/KE tal-Parlament Ewropew u tal-Kunsill dwar l-iskart u li tħassar ċertu Direttivi (1), u b'mod partikolari l-Artikolu 38(2) tagħha,
Billi:
(1)
L-Anness III tad-Direttiva 2008/98/KE jelenka karatteristiċi tal-iskart li jagħmluh perikoluż.
(2)
Id-Direttiva 2008/98/KE tistipula li l-klassifikazzjoni tal-iskart bħala skart perikoluż għandha tistrieħ, fost l-oħrajn, fuq il-leġiżlazzjoni tal-Unjoni dwar is-sustanzi kimiċi, b'mod partikolari dik dwar il-klassifikazzjoni ta' preparazzjonijiet bħala perikolużi, inklużi l-valuri limitu ta' konċentrazzjoni li jintużaw għal dak l-iskop. Barra minn hekk, hemm bżonn li s-sistema li tintuża biex jiġu klassifikati l-iskart u l-iskart perikoluż tinżamm skont il-lista tat-tipi ta' skart kif stabbilita l-aħħar bid-Deċiżjoni tal-Kummissjoni 2000/532/KE (2), ħalli titrawwem klassifikazzjoni armonizzata tal-iskart u tkun żgurata d-determinazzjoni armonizzata tal-iskart perikoluż fl-Unjoni.
(3)
L-Anness III tad-Direttiva 2008/98/KE jistipula li l-karatteristiċi perikolużi H4 (“irritanti”), H5 (“noċiv”), H6 (“tossiku” u “tossiku ħafna”), H7 (“karċinoġeniku”), H8 (“korrużiv”), H10 (“tossiku għar-riproduzzjoni”), H11 (“mutaġeniku”) u H14 (“ekotossiku”) għandhom jiġu attribwiti skont il-kriterji stabbiliti fl-Anness VI tad-Direttiva tal-Kunsill 67/548/KEE (3).
(4)
L-Anness III tad-Direttiva 2008/98/KE jistipula li meta jkun relevanti għandhom japplikaw il-valuri limitu mniżżla fl-Annessi II u III tad-Direttiva 1999/45/KE tal-Parlament Ewropew u tal-Kunsill (4).
(5)
Id-Direttiva 67/548/KEE u d-Direttiva 1999/45/KE għandhom jitħassru b'seħħ mill-1 ta' Ġunju 2015, u jinbidlu bir-Regolament (KE) Nru 1272/2008, (5), li jirrifletti l-progress tekniku u xjentifiku. B'deroga, iż-żewġ Direttivi jistgħu japplikaw għal uħud mit-taħlitiet sal-1 ta' Ġunju 2017, jekk ikunu ġew klassifikati, tikkettati u imballati skont id-Direttiva 1999/45/KE u jkunu diġà tqiegħdu fis-suq qabel l-1 ta' Ġunju 2015.
(6)
Hemm bżonn li jiġi emendat l-Anness III tad-Direttiva 2008/98/KE ħalli d-definizzjonijiet tal-karatteristiċi perikolużi jiġu adattati b'tali mod li jkunu allinjati mar-Regolament (KE) Nru 1272/2008, meta jkun xieraq, u jissostitwixxu r-referenzi għad-Direttiva 67/548/KEE u għad-Direttiva 1999/45/KE b'referenzi għar-Regolament (KE) Nru 1272/2008.
(7)
Hemm bżonn studju ieħor sabiex tkun żgurata l-kompletezza u rappreżentanza biżżejjed anki fejn tidħol l-informazzjoni dwar l-impatti possibbli ta' allinjament tal-HP14 “ekotossiku” mar-Regolament (KE) Nru 1272/2008.
(8)
Il-proprjetajiet perikolużi H1 sa H15 definiti fl-Anness III tad-Direttiva 2008/98/KE għandhom jerġgħu jissemmew HP1 sa HP15, sabiex tiġi evitata l-possibbiltà li dawn jiġu konfużi mal-kodiċijiet tad-dikjarazzjoni tal-periklu definiti fir-Regolament (KE) Nru 1272/2008.
(9)
L-ismijiet antiki tal-proprjetajiet perikolużi H5 (“noċiv”) u H6 (“tossiku”) għandhom jiġu emendati biex jiġu allinjati mal-bidliet fil-leġiżlazzjoni dwar is-sustanzi kimiċi u, b'mod partikolari, il-kodiċijiet il-ġodda tal-klassijiet u l-kategoriji ta' periklu definiti fir-Regolament (KE) Nru 1272/2008.
(10)
Għall-proprjetajiet perikolużi H12 u H15 li kienu jintużaw qabel, għandhom jiddaħħlu l-ismijiet il-ġodda ħalli tkun żgurata konsistenza mal-isem tal-bqija tal-karatteristiċi perikolużi.
(11)
Il-miżuri stipulati f'dan ir-Regolament huma konformi mal-opinjoni tal-Kumitat previst fl-Artikolu 39 tad-Direttiva 2008/98/KE,
ADOTTAT DAN IR-REGOLAMENT:
Artikolu 1
L-Anness III tad-Direttiva 2008/98/KE jinbidel bit-test fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha. Dan jibda japplika mill-1 ta' Ġunju 2015.
Magħmul fi Brussell, it-18 ta' Diċembru 2014.

Labels: 12
1
20